Arxius de Escapades amb cotxe - Page 4 of 4 - Ciutat del Motor\nEscapada amb cotxe al delta de l’Ebre\nEn aquesta escapada amb cotxe al delta de l’Ebre necessitareu el vehicle per anar d’una banda a l’altra, però en baixareu sovint per pedalar, caminar o remullar-vos a les onades de les platges. El Delta és la zona humida més important del Principat, i la segona més gran de la península Ibèrica. Certament, és un espai únic, i s’ha de gaudir pam a pam, com si volguéssiu arribar a tocar-ne els horitzons. No ho aconseguireu, perquè són infinits, però aquesta és justament la seva gràcia.\nPer l’N-340 o l’AP7 arribeu a l’Ampolla, la primera parada d’aquesta escapada amb cotxe al delta de l’Ebre. Des d’aquí es veu la punta del Fangar, un dels dos braços que té el Delta (l’altre és la punta de la Banya, a l’hemidelta sud).\nVila marinera amb platges diverses\nL’Ampolla sempre ha viscut de cara al mar. És una vila marinera de renom, amb una història que es remunta als ibers i als romans, i té un litoral únic, amb platges d’allò més diverses: des de platges de sorra fins i aigües tranquil·les, fins a cales de pedra petita envoltades de penya-segats. I totes, situades a la badia, tenen una vista increïble del Delta, una immensa plana que des d’aquí es confon amb la mar.\nSi voleu fer una immersió al Delta des de l’Ampolla, el millor que podeu fer és dirigir-vos a la bassa de les Olles. En realitat són diverses basses, i estan connectades directament amb l’aigua del mar i envoltades d’arrossars. La diversitat de vegetació, peixos i ocells que convuien en aquesta zona d’aigua dolça i salada és espectacular. Aquest és el vostre bateig de Delta.\nDeltebre i Sant Jaume d’Enveja: dos centres neuràlgics al cor del Delta\nPròxima parada de l’escapada amb cotxe al Delta: Deltebre. Hi arribeu des de l’Ampolla per la TV-3201. El nucli és petit, però el terme és molt gran, i amb molts atractius: el mirador Zigurat, que permet veure la desembocadura sota el vol de gavines, ànecs, corbs marins i xatracs; el mirador del Molí dels Mirons, a l’entrada del municipi, des d’on es veu el trajecte final de l’Ebre i també l’illa de Gràcia; el Muntell de les Verges, una duna que, amb els seus 4 m d’altitud, és el punt més alt del Delta, situat al marge esquerre del riu, molt a prop de la desmbocadura, i la punta del Fangar, la península que s’endinsa a la mar i que teníeu davant per davant des de la badia de l’Ampolla.\nDeltebre (i també Sant Jaume d’Enveja) és un bon lloc per agafar un creuer turístic i arribar fins a la desembocadura. Aquests creuers recorren tot el tram final navegable de l’Ebre, fins que el riu es troba amb la mar i li dona tota la seva dolçor. Des de les embarcacions, podeu gaudir de la vista d’espais naturals protegits i d’accés restringit com ara les illes de Buda i Sant Antoni.\nL’últim pont abans de la desembocadura\nDes de Deltebre aneu a Sant Jaume d’Enveja pel flamant pont que uneix aquestes dues poblacions des de l’any 2010 (abans hi havia uns transbordadors o passadors). És l’última pont que travessa el riu abans que aquest arribi a la mar. No serà la primera vegada ni l’última que el passareu, i si ho feu al capvespre, prepareu la càmera i captureu-hi la posta de sol. Inoblidable.\nCrèdits: Salomé Mulet\nPlatges verges i infinites\nSi al terme de Deltebre heu gaudit de l’hemidelta nord, al de Sant Jaume d’Enveja us endinsareu en els racons més emblemàtics de l’hemidelta sud: les platges infinites i verges del Serrallo, la Platjola i el Migjorn (aquesta última és un paradís a la sortida del sol); el Centre de d’Interpretació de les Barraques, on s’explica com es fan aquestes construccions adaptades al seu entorn, humit, calorós i poc ombrívol dels arrossars, i el mirador de Migjorn, un magnífic punt d’observació de la gran diversitat d’ocells que viuen al Delta (o en fan una estada per descansar del seus llargs viatges migratoris).\nCrèdits: Maria Rosa Farré\nCrèdits: Quico Llach\nRutes a peu i amb bicicleta, tasts d’ostres als vivers…\nTant al terme de Sant Jaume d’Enveja com al de Deltebre, trobareu un munt de rutes senyalitzades que es poden fer amb bicicleta o peu. Com haureu deduït, són molt planes i, per tant, aptes per a tots els públics. Això sí, si hi aneu a l’estiu, eviteu-hi les hores puntes de sol i calor, perquè les ombres són escasses.\nEl Delta també és un lloc ideal per practicar-hi excursions a cavall o amb caiac, anar amb barca fins als vivers de muscos i ostres i fer-ne un tast allà mateix, practicar la pesca tradicional, trepitjar arrossars i participar en la plantada o en la sega de l’arròs…\nUn paisatge camelònic\nAl Delta mostren amb orgull el petit ecosistema únic que han creat tant la força de l’aigua de l’Ebre en arribar al final del seu recorregut com la tenacitat dels homes, que van convertir una zona humida insalubre i malaltís en un paisatge màgic. I camalònic, perquè canvia d’aspecte i de color en funció del cicle del cultiu de l’arròs. A l’abril els camps són blaus, perquè estan negats d’aigua i reflecteixen el color del cel; al juny són verds, perquè les tiges dels arrossars comencen a créixer i a guanyar alçada, i a l’agost són daurats, i això vol dir que s’acosta el moment de la sega. Una escapada amb cotxe per gaudir-ne qualsevol època de l’any.\nSi cal preparar el cotxe per a l’escapada al delta de l’Ebre, visiteu el concessionari oficial. Trobareu el vostre a la Ciutat del Motor de Badalona, on trobareu el gruix més important de concessionaris, tots concentrats en un sol espai.\nSi us agraden les escapades tranquil·les i de paisatges amables, també gaudireu d’aquestes altres propostes:\nEscapada amb cotxe als pobles medievals del Baix Empordà\nEscapada amb cotxe a la vall d’en Bas\nEscapada amb cotxe a la Terra Alta\nEscapada amb cotxe al golf de Roses i el cap de Creus\n29 de Juny de 2018 /0 Comentaris/per Ciutat del Motor\nhttps://www.ciutatdelmotor.com/wp-content/uploads/Escapada-amb-cotxe-al-Delta-DeltaEbre©Mikipons.jpg 853 1280 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2018-06-29 13:49:492018-06-29 13:57:49Escapada amb cotxe al delta de l’Ebre\nEscapada amb cotxe als volcans de la Garrotxa\nSi us va agradar l’escapada amb cotxe a la Vall d’en Bas, us captivarà aquesta sortida al Parc Natural de la Zona Volcànica de la Garrotxa.\nAquest parc natural és el millor exponent de paisatge volcànic de la península Ibèrica: té una quarantena de cons volcànics i més de 20 colades de laves basàltiques. Amb aquesta escapada amb cotxe no et perdràs cap dels indrets que són de visita imprescindible!\nOlot: l’epicentre de l’escapada amb cotxe a la Garrotxa\nEl vostre campament base serà Olot, i des d’aquí us apropareu als pobles i els espais naturals que visitareu. Des de Barcelona, arribeu a Olot per les carreteres C-17, C-37 (túnel de Bracons) i C-152.\nUn cop a Olot, passegeu pel nucli antic, que conserva l’estructura vella dels carrers i diferents edificis i monuments històrics de rellevància, com ara cases senyorials modernistes, les esglésies de la Mare de Déu del Tura i Sant Esteve, el claustre renaixentista del Carme, la Casa Museu Can Trinxeria i el Museu dels Sants.\nVista panoràmica d’Olot des del volcà Montsacopa. Crèdit: Leonid Bovkun\nL’església de Sant Esteve d’Olot i, al davant, la Casa Gaietà Vila, modernista. Crèdit: Zarateman\nEl Parc Nou: el vostre centre d’informació\nNo us moveu d’Olot, però canvieu d’escenari. La vostra propera parada a la ciutat serà el Parc Nou, una esplèndida finca senyorial —antigament de propietat privada— on hi ha la Torre Castanys, un edifici modernista que acull el Centre d’Informació del Parc Natural de la Zona Volcànica de la Garrotxa. Aprofiteu que hi sou per informar-nos de les rutes que us conduiran als espais naturals protegits més emblemàtics de la zona volcànica.\nEn el mateix edifici hi ha el Museu dels Volcans, que us permetrà fer una immersió en el vulcanisme i els terratrèmols —n’hi ha hagut de molt importants a la zona. És l’únic d’aquestes característiques a la península Ibèrica.\nLa Torre Castanys, al Parc Nou, és la seu del Museu dels Volcans i del Punt d’Informació del Parc Natural de la Zona Volcànica de la Garrotxa. Crèdit: Wamito\nCap al volcà Montsacopa\nUna de les coses que us hauran explicat al Centre d’Informació del Parc Natural de la Zona Volcànica de la Garrotxa és com arribar a peu des del Parc Nou fins a la Reserva Natural del Volcà Montsacopa.\nEl Montsacopa és un volcà situat al mig de la ciutat d’Olot, entre els volcans de Montolivet i el de la Garrinada. El seu con volcànic és de manual: el cràter és circular i està centrat, i fa 120 metres de diàmetre. A dalt del volcà, a més, trobareu l’església de Sant Francesc, reconstruïda a les acaballes del segle XIX, i dues torres de guaita, bastides durant les guerres carlines de la segona meitat del segle XIX. Avui, són excel·lents miradors de la ciutat d’Olot i de la zona volcànica que l’envolta. Imprescindible!\nEl cràter del volcà Montsacopa, amb l’església de Sant Francesc al mig. Crèdit: Puigalder\nCastellfollit de la Roca: viure sobre una cinglera basàltica\nAra sí, marxeu de la ciutat per continuar l’escapada amb cotxe pels volcans de la Garrotxa i conèixer altres indrets magnètics i sorprenents del Parc Natural. De fet, el nostre objectiu és conèixer unes formacions rocoses singulars, les cingleres basàltiques, que només es donen en àrees que han tingut una activitat volcànica molt forta.\nPer l’A-26, arribeu fins a Castellfollit de la Roca, un poble construït amb material volcànic i sobre material volcànic. Anem a pams. El paviment i el mobiliari de la plaça de Josep Pla —un magnífic mirador— és de basalt, la roca que es forma quan es refreda la lava. I alguns dels edificis del barri vell medieval també s’han fet amb materials volcànics.\nEl més espectacular, però, és que tot el nucli antic s’assenta sobre una cinglera basàltica de 40 metres d’alçària formada per la lava de dues colades procedents de volcans d’Olot i Begudà. La imatge del poble alçat sobre la cinglera és espectacular. No té preu.\nEl poble de Castellfollit de la Roca, damunt l’espectacular cinglera basàltica. Crèdit: Ferran Cerdans Serra\nLes colades de lava de Sant Joan les Fonts\nDes de Castellfollit de la Roca, torneu a Olot per la GI-522 perquè abans us aturareu a Sant Joan les Fonts, famós també pel basalt. Un itinerari a peu, perfectament senyalitzat, us condueix de de la plaça Major del poble fins al Molí Fondo, on veureu fins a tres colades de lava, que van baixar consecutivament per aquest tram de riu. Si continueu fins al Boscarró, descobrireu una antiga pedrera de basalt. Per la seva duresa i resistència, el basalt s’ha usat molt per fer-ne llambordes.\nDes de Sant Joan les Fonts, aneu a Olot, però aquest cop passeu de llarg. Per què? Perquè anireu a Santa Pau per la GI-524. Abans d’arribar-hi, us aturareu dues vegades, primer al km 4 i després al km 6,1. Estigueu atents a les zones habilitades per a l’aparcament que trobareu al costat de la carretera, en tots dos casos.\nEl castell de Juvinyà, a Sant Joan les Fonts. Crèdit: Puigalder\nEl pont medieval de Sant Joan les Fonts. Crèdit: JackF\nUn bosc de conte: la fageda d’en Jordà\nLa primera parada és obligatòria: us conduirà, per un itinerari a peu, fins a la Reserva Natural de la Fageda d’en Jordà. Aquesta fageda, ufanosa i màgica, creix sobre una colada de lava del volcà Croscat. Aquesta fageda és també excepcional i inspiradora —Joan Maragall li va dedicar un poema que la va fer famosa.\nLa fageda d’en Jordà, a la tardor. Crèdit: Catalaalatac\nVista panoràmica de la fageda d’en Jordà, des de la serra de Xenacs. Crèdit: Mikipons\nEl Croscat o la història d’un volcà foradat\nLa segona parada, al km 6,1 de la GI-524, és per endinsar-vos en la Reserva Natural del Volcà del Croscat. És una gredera, una antiga zona d’extraccions minera que conserva el tall que permet veure l’estructura interna d’un volcà. Aquest volcà ja no té secrets per a ningú, perquè es pot veure per dins. Fascinant.\nSanta Pau: la cirereta de l’escapada a la Garrotxa\nFinalment, arribeu fins a Santa Pau, la cirereta d’aquesta escapada amb cotxe als volcans de la Garrotxa. Una passejada pel nucli antic d’aquesta vila medieval permet contemplar d’edificis singulars i, des del sector est, panoràmiques esplèndides sobre la vall del Ser. Si el dia és molt clar, des del portal de Mar es pot veure el golf de Roses i la mar!\nA més d’aquest mirador sobre la vall del Ser, no us perdeu el castell, monumental, bastit entre els segles XIII i XIX, i l’emblemàtica plaça porticada dels Bous, que servia d’aixopluc al mercat. També hi destaca l’església gòtica de Santa Maria. Santa Pau és un dels nuclis més bufons i encisadors del Principat, i no trigareu a adonar-vos-en.\nLa plaça porxada de Santa Pau. Crèdit: Alexsalcedo\nSi ja coneixeu els volcans de la Garrotxa, aquí trobareu més idees d’escapades amb cotxe:\nEscapada amb cotxe al Berguedà\nEscapada amb cotxe a Cardona i Solsona\nI recordeu que, si cal preparar el cotxe per a les vostres escapades, el millor és visitar el concessionari oficial. A la Ciutatdel Motor de Badalona hi ha un gran grup de concessionaris concentrats en un sol espai.\n27 de Abril de 2018 /0 Comentaris/per Ciutat del Motor\nhttps://www.ciutatdelmotor.com/wp-content/uploads/Olot_Montsacopa-1.jpg 432 1280 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2018-04-27 09:00:082018-04-26 17:33:18Escapada amb cotxe als volcans de la Garrotxa\nAquesta escapada amb cotxe permet conèixer alguns del pobles medievals més bonics del país. L’avantatge del Baix Empordà és que es troben concentrats en pocs quilòmetres. Som-hi!\nPrimera parada de l’escapada amb cotxe: Pals\nPals és el poble medieval més popular de l’Empordanet, que és com es coneix també al Baix Empordà. “Pals no mereix una visita, sinó cent visites, perquè la seva situació ofereix la possibilitat de veure un dels paisatges més bells i inoblidables del país”, va escriure Josep Pla.\nEns dirigim al recinte gòtic i no triguem a copsar la veritat d’aquestes paraules, mentre passegem pels seus carrerons empedrats, amb la llum de colors ocres i daurats reflectida a la pedra sorrenca dels edificis.\nAl llarg de la nostra passejada, que farem sense mapa, simplement guiant-nos per la bellesa de cada racó, trobarem la plaça Major, les tombes visigòtiques, l’església, el castell, la torre de les Hores, la muralla… I finalment, arribem al mirador Josep Pla, on ens quedem embadalits davant la bellesa de la plana empordanesa, amb el massís del Montgrí i les illes Medes al punt de fuga.\nEl castell de Pals. Crèdit: Maria Rosa Farré\nL’antiga vila closa de Palau-sator\nL’escapada amb cotxe als pobles medievals del Baix Empordà continua a Palau-sator. Des de Pals, prenem la C-31 en direcció a Torroella de Montgrí i, al cap de pocs quilòmetres, ens desviem a la GI-651. Després de Sant Feliu de Boada, un nucli petit i encisador amb una esglèsia preromànica que també aprofitem per visitar, hi ha un desviament a la dreta en direcció a Palau-sator.\nUn dels principals atractius de Palau-sator són els trams de la muralla que encara es conserven. El portal sud encara es conserva i, de fet, continua sent l’accés a l’interior del recinte murallat. A dalt d’un turó, el bell mig de la població, hi ha el castell, una torre mestra fortificada.\nEl nucli medieval de Palau-sator. Crèdit: Vincent van Zeijst\nPeratallada: vigileu amb els fossats!\nPer continuar amb l’escapada amb cotxe al Baix Empordà, tornem a la GI-651, aquest cop en direcció a la Bisbal d’Empordà, i en pocs quilòmetres trobarem, al costat de la carretera, aquest nucli medieval que conserva, per al nostre gaudi, carrers empedrats estrets i tortuosos, un castell de conte coronat per una magnífica torre de l’Homenatge, una plaça Major porticada, uns fossats excavats a la roca que envolten la població, diverses torres i les muralles —Peratallada va ser una de les poblacions catalanes més ben fortificades.\nL’església de Sant Esteve de Peratallada. Crèdit: Josep Maria Viñolas Esteva\nUllastret: primer van ser els ibers\nEl pròxim objectiu de l’escapada amb cotxe al Baix Empordà és Ullastret. Hi arribem per la GI-644, que prenem des de la GI-651 a l’altura de Canapost. Ullastret no té tan de renom com a vila medieval, però no la deixem enrere, perquè ens sorprendrà gratament, i molt. Hi descobrirem la Llotja, una plaça coberta gòtica de planta rectangular; les muralles, que encerclen un petit grup de carrers estrets i costeruts situats al cim d’un petit tossal (encara se’n conserven deu torres!), i l’església de Sant Pere, d’època carolíngia, és a dir, preromànica.\nUn altre dels atractius d’Ullastret és la ciutat ibèrica, la més gran d’aquest període descoberta fins ara a la Península. Entre els segles VI i II aC va esdevenir la capital del poble dels indigets.Passejar-se entre els seus carrers, cases i edificis aristocràtics, descobrir la seva magnífica muralla, i visitar el museu monogràfic transporta els visitants 2.500 anys enrere, al cor de la cultura ibèrica.\nLa torre de la Presó, a Ullastret. Crèdit: Josep Renalias\nMonells: una plaça porxada inoblidable\nLa següent parada és Monells, un poble medieval construït al voltant d’un antic castell. La joia d’aquest nucli és la plaça porticada Jaume I, escenari d’un mercat molt important que ja se celebrava a l’edat mitjana i d’algunes de les escenes de la pel·lícula ‘Ocho apellidos catalanes’.\nLa plaça de Jaume I era el centre d’un important mercat de bestiar i cereals en època medieval. Aquesta plaça porticada té el seu nom en honor al rei en Jaume, que el 1234 hi va fer posar una mesura de gra que, juntament amb la de Girona, servia de referència a la resta del bisbat de Girona. És la famosa mitgera de Monells, de la qual avui se n’hi pot veure una reproducció, a la mateixa plaça, de la primeria del segle XIX.\nA banda d’aquesta magnífica plaça (en trobareu poques com aquesta), el conjunt del nucli antic de Monells està format per places i carrers de diferents etapes històriques. Del temps del romànic, per exemple, es conserven parts de les muralles i torres que encerclaven el poble i el castell. I d’estil gòtic són la plaça de l’Oli, el carrer dels Arcs i alguns finestrals. Més endavant, durant els segles XVII i XVIII es van aixecar cases sobre els mateixos murs de la fortificació. Moltes d’aquestes cases llueixen a la façana dates d’aquest període.\nLa plaça de Jaume I de Monells. Crèdit: Núria\nSi cal que prepareu el cotxe per a l’escapada als pobles medievals del Baix Empordà, visiteu el concessionari oficial. Trobareu el vostre a la Ciutat del Motor de Badalona, on trobareu el gruix més important de concessionaris, tots concentrats en un sol espai.\n4 de Abril de 2018 /1 Comment/per Ciutat del Motor\nhttps://www.ciutatdelmotor.com/wp-content/uploads/escapada-amb-cotxe-baix-emporda-2-CastellPals.jpg 705 1000 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2018-04-04 13:16:072018-04-05 11:39:24Escapada amb cotxe als pobles medievals del Baix Empordà\nUs proposem una escapada amb cotxe a la Vall d’en Bas, un municipi que pren el nom de la vall on s’ubica, on també hi ha el terme de les Preses, a la comarca de la Garrotxa. La d’en Bas és una vall fèrtil, d’un verd exultant a la primavera i d’un groc viu a l’estiu, abans de la sega.\nEsquitxada per petits nuclis delatats pels campanars de les seves esglésies, aquesta és la vall més extensa i fèrtil de tot Catalunya. S’hi conserven pobles de postal, com els Hostalets d’en Bas, Joanetes o el Mallol. I és un lloc prehistòric, certament. Resulta que la vall que veiem avui fa 11.000 anys era un llac de barratge, és a dir, un llac format després que la colada de lava del volcà Croscat creés una mena de presa natural al riu Fluvià. I d’aquí la seva envejada fertilitat. Us proposem descobrir-la en aquesta escapada amb cotxe. Som-hi!\nJoanetes, primera parada de l’escapada amb cotxe a la Vall d’en Bas\nSi arribeu a la Garrotxa per la C-37, des de Vic, la vall d’en Bas se us apareixerà de cop en sortir del túnel de Bracons, i quedareu bocabadats. No és cap exageració.\nEl primer poble que visitem és Joanetes, que s’enfila en un entorn muntanyós de gran bellesa, al peu del mític Puigsacalm, escarpat i feréstec. L’edifici més representatiu i vistós de Joanetes és l’església de Sant Romà, del segle XII, un dels exemples de romànic més interessants de la vall. A conseqüència dels terratrèmols del segle XV, va patir molts desperfectes, com molts altres temples de la contrada, i va ser reformada i ampliada, però de l’època medieval es conserven la façana, els arcs torals i la pica baptismal.\nJoanetes. Crèdits: Amadalvarez\nCap a Sant Esteve d’en Bas\nDes de Joanetes, per la C-153, aneu a Sant Esteve d’en Bas. No us serà difícil trobar el poble: l’església i el seu campanar seran el vostre far i guia. Entreu-hi, a dins trobareu una joia, el timpà romànic del Crist Majestat, amb la Verge i Sant Joan fent-li costat. Està datat d’abans del segle XII i és una peça d’un valor inqüestionable. Fixeu-vos també en les columnes i en els capitells, que conten històries bíbliques. Per fora, trobareu curiosos els absis, assentats sobre la roca mateix.\nEls Hostalets d’en Bas, el poble dels balcons més florits\nAl peu de l’antic camí ral que unia Olot i Vic va créixer un dels nuclis més pintorescos de la Garrotxa: els Hostalets d’en Bas, que conserva la rusticitat original i autòctona. Si voleu comprovar-ho, aneu al carrer de Teixeda: capturareu una de les imatges més belles i conegudes del poble, amb les eres ben restaurades i arrenglerades una al costat de l’altra. Si és primavera o estiu, aquestes balconades de fusta estan ben acolorits, amb els geranis en flor. Us impactarà. I entendreu per què és poble ha estat catalogat com a conjunt històric i artístic.\nHostalets d’en Bas. Crèdits: Puigalder\nEl sorprenent Parc de Pedra Tosca de les Preses\nTorneu a agafar la C-153 en direcció a Olot i, abans d’arribar-hi, us atureu a les Preses, on visiteu el Parc de Pedra Tosca. És un laberint de camins, parets de pedra seca, artigues i cabanes que mostra la capacitat que té l’home per domesticar el territori per conrear-hi i fer-lo productiu. El Parc és un espai obert que s’ha convertit en un magnífic exemple de recuperació de paisatges naturals volcànics i camps de conreu, i es pot recórrer a través dels diferents itineraris a peu que hi ha senyalitzats.\nEl Mallol: la residència dels vescomtes de Bas\nL’escapada amb cotxe a la Vall d’en Bas continua al Mallol. Hi arribeu des de les Preses per la GIP-5226. El nucli s’aixeca, majestuós, sobre el pujol de la Vall. Antigament, hi van viure els vescomtes de Bas, i hi havia un castell fortament murallat i protegit. La vila era el centre de l’administració vescomtal, i la seva esplendor perdura encara en edificis nobles com la casa del Veguer o la casa del Notari, que va exercir de presó fins a la darreria del segle XIX.\nEl Mallol. Crèdits: Amadalvarez\nSant Privat d’en Bas: una plaça tancada i un salt espectacular\nPer la mateixa carretera, aneu a Sant Privat d’en Bas, el nucli més primitiu del terme, amb una església i un reduït grup de cases que encerclen estratègicament la plaça, a la qual s’accedeix per un pòrtic, sota una de les cases. El poble s’assenta en un fons muntanyós de gran bellesa natural. Si la natura us atrau, aquí teniu un al·licient perfecte per endinsar-vos-hi, el salt del Sallent, espectacular. Podeu arribar a la part alta del salt des del parc de Can Turó, a través de dos camins, el camí dels Matxos i el camí de les Escales.\nSant Privat d’en Bas. Crèdits: Puigalder\nSanta Maria de Puigpardines, una església entre el silenci\nDes de Sant Privat d’en Bas anem a Puigpardines, amb una església, Santa Maria, que presideix un entorn soliu i silenciós. S’hi conserva la portalada romànica, del segle XII, i a dins hi ha una pica baptismal de grans dimensions, de l’època enquè el baptisme es feia per immersió.\nPuigpardines. Crèdits: Puigalder\nSi us queda temps, podeu acabar l’escapada amb cotxe a la Vall d’en Bas a Olot, la capital de la Garrotxa, amb un nucli antic de carrerons encisadors i una vida comercial i gastronòmica molt activa.\nSi cal que prepareu elcotxe per a l’escapada a la Vall d’en Bas, visiteu el concessionari oficial. Trobareu el vostre a la Ciutat del Motor de Badalona: hi ha un gruix important de concessionaris concentrats en un sol espai.\n2 de Març de 2018 /2 Comentaris/per Ciutat del Motor\nhttps://www.ciutatdelmotor.com/wp-content/uploads/Joanetes©Amadalvarez.jpg 853 1280 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2018-03-02 11:26:402018-09-06 00:43:10Escapada amb cotxe a la Vall d’en Bas\nAmb la imatge del mític Pedraforca al cap, agafem el cotxe i comencem la nostra escapada al Berguedà. Recorrerem la comarca de sud a nord, per la carretera C-16, tot resseguint el Llobregat, i hi descobrirem paisatges increïbles, històries sorprenents i festes que són patrimoni mundial.\nEl Berguedà és una comarca molt agraïda en qualsevol estació de l’any que ens decidim a visitar-la. A l’hivern la neu hi aporta aquella màgia que tant ens fascina, a la primavera tot és un esclat de colors, la natura es desborda, a l’estiu l’aigua brolla per tot i ens permet fer banys refrescants i a la tardor els boscos ofereixen la seva simfonia perfecta d’ocres, vermells i verds. No dubtem més: el Berguedà és ideal per a la nostra propera escapada amb cotxe.\nEl nucli de Maçaners, al terme municipal de Saldes. Crèdit: Eduard Maluquer\nPrimer objectiu: Berga\nDes de Manresa, agafem la C-16 i tirem amunt, sempre amunt. El Llobregat serà el nostre company de viatge impertorbable, ens acompanyarà en aquesta escapada amb cotxe al Berguedà.\nBerga és la nostra primera parada. La capital de la comarca, al peu de la imponent serra de Queralt, té un nucli històric digne de ser visitat, un antic recinte murallat que conserva carrers estrets i places bufones on no hi fa res perdre-s’hi.\nEl centre neuràlgic del barri antic és la plaça de Sant Pere, on hi ha l’Ajuntament. Sorprèn que en una plaça tan petita i recollida pugui succeir cada any, per Corpus, una festa tan gran com és la Patum. Gran per l’esclat de foc i guspires que genera, per la seva tradició i per les comparses que la protagonitzen, úniques al món. Per tot plegat, la Unesco va declarar la Patum patrimoni cultural immaterial de la humanitat l’any 2005.\nContinuem la nostra passejada per Berga pels carrers dels Àngels, Major, dels Banys i Buxadé, per les Voltes d’en Claris (l’antic barri jueu), pel portal de Santa Magdalena i per la plaça de les Fonts, entre altres racons destacables. En molts copsem l’aire medieval que conserva la ciutat, i en altres gaudim amb elements del Modernisme. La visita, en definitiva, ens deixa un bon regust de boca.\nLa ciutat de Berga, des del santuari de Queralt. Crèdit: Pere López\nUn romànic únic, de veritat\nL’escapada amb cotxe continua carretera amunt, però de seguida ens desviem a la dreta, travessem el pantà de la Baells i ens dirigim cap a Sant Jaume de Frontanyà per la C-26 i la BV-4656. El municipi té el mateix nom que l’església romànica que centralitza totes les mirades. Per què? Perquè és un exemple emblemàtic de romànic llombard i perquè té un cimbori de de 12 costats, únic al país. Sant Jaume de Frontanyà s’ha convertit en un punt de pelegrinatge per als amants del romànic d’arreu del món. No és cap exageració.\nL’església de Sant Jaume de Frontanyà. Crèdit: Araceli Merino\nEscapada amb cotxe al Berguedà: cap al Pedraforca\nRetornem a la C-16 per on hem vingut amb la intenció d’acostar-nos al mític Pedraforca. Ho farem des dels pobles de Saldes i Gósol, que ens regalen unes panoràmiques magnífiques de la muntanya dels dos pollegons. La carretera B-400 ens hi portarà.\nPrimer parem a Saldes. I ens dirigirem al mirador del Gresolet, un conjunt de balcons construïts damunt d’una cinglera, a la falda del Pedraforca, que permet gaudir d’una impressionant panoràmica del massís, des de la cara nord del pollegó Superior fins a la serra d’Ensija. No podrem parar de fer-hi fotos!\nArribem a aquest impressionat mirador per la carretera B-400, en direcció a Gósol, i al punt quilomètric 17,1 girem a la dreta, cap al refugi Lluís Estasen. De seguida trobarem un aparcament, on deixem el cotxe.\nEl Pedraforca, al Parc Natural del Cadí-Moixeró. Crèdit: Mikipons\nGósol i Picasso, una relació avantguardista\nUn cop superada la impressió de la vista, continuem amb l’escapada amb cotxe pel Berguedà per dirigir-nos a Gósol, un petit poble lligat amb l’art més avantguardista: Picasso hi va fer una estada l’any 1906, acompanyat per Fernande Olivier. L’estada va significar un abans i un després en la trajectòria pictòrica de l’artista: en tornar a París, va pintar ‘Les senyoretes d’Avinyó’, que va suposar l’inici del cubisme. Passegem pels carrers de la vila, entre cases de pedra, pugem fins a l’antiga església i ens deixem emportar pel paisatge, el Pedraforca i l’aire pur. Segur que també ens resulten inspiradors!\nEl poble de Gósol, vist des del castell. Crèdit: Pere Prlpz\nBagà: escapada amb cotxe a l’edat mitjana\nDes de Gósol, desfem el camí per retrobar-nos de nou amb la C-16, l’artèria principal de la nostra escapada amb cotxe al Berguedà. De nou, anem cap a amunt, passem per Guardiola de Berguedà i ens dirigim a Bagà, un nucli medieval de visita imprescindible. Un cop aparcat el cotxe, anem directament a la plaça de Galceran de Pinós, porxada, i semblarà que hem viatjat a través del temps, enlloc de per carretera. A Bagà, no deixem de visitar el palau dels Pinós i l’església de Sant Esteve.\nSi encara ens queda temps i volem esprémer més l’escapada amb cotxe al Berguedà, en deixar Bagà podem visitar la Pobla de Lillet i Castellar de n’Hug, que és on neix el Llobregat, el riu que ens ha guiat durant tot el camí. Si no tenim temps d’anar-hi, ho deixem per a una altra escapada, que també valdrà molt la pena!\nSi cal que prepareu el cotxe per fer l’escapada, visiteu el concessionari oficial. A la Ciutat del Motor de Badalona hi ha un gruix important de concessionaris concentrats en un sol espai.\n19 de Gener de 2018 /0 Comentaris/per Ciutat del Motor\nhttps://www.ciutatdelmotor.com/wp-content/uploads/escapada-amb-cotxe-al-bergueda-Pedraforca©Mikipons-1.jpg 795 1280 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2018-01-19 00:40:142018-01-19 00:40:14Escapada amb cotxe al Berguedà\nEscapada amb cotxe a la Cerdanya\nAquesta proposta d’escapada amb cotxe ens portarà fins a la Cerdanya, un territori pirinenc que ho té tot: natura, neu, paisatges de somni, patrimoni i una gastronomia exquisida!\nSi us agrada la muntanya i vau xalar amb l’escapada amb cotxe a la vall d’Àger, aquesta proposta us resultarà imprescindible!\nLa Cerdanya té un caràcter particular i és especial. Integrada, principalment, per l’alta vall del Segre, la Cerdanya és una de les valls més amples d’Europa, i la seva orientació d’est a oest garanteix moltes hores de sol, molt desitjades a les zones d’alta muntanya!\nPrats alpins i boscos de pi negre\nPer tot plegat, la Cerdanya presumeix d’una gran diversitat i bellesa paisatgística, que abraça des dels prats alpins de l’alta muntanya fins als boscos més típics del clima mediterrani, com ara fagedes. També hi abunden els boscos boreals de pi roig i els boscos de coníferes com el pi negre i l’avet. Sota la neu, aquests boscos configuren autèntiques postals nadalenques. Ho comprovarem en aquesta escapada amb cotxe a la Cerdanya.\nPerò, com hi arribem, amb cotxe, fins a la Cerdanya? Des de Barcelona, prenem la C-16 (E9) fins a Manresa i Berga. Continuem pujant amunt en direcció a Puigcerdà i travessem el túnel del Cadí, de pagament. Entrarem al túnel pel Berguedà i, quan en sortim, ja serem a la Cerdanya. Màgia! Si volem evitar el túnel del Cadí i el peatge, podem arribar-hi per la C-17 fins a Vic i Ripoll, on agafem la collada de Toses (N-260), que ens porta fins a Puigcerdà.\nPuigcerdà: l’epicentre de l’escapada amb cotxe a la Cerdanya\nDe fet, Puigcerdà és un excel·lent punt de partida per començar a explorar la Cerdanya. I no abandonarem la capital de la comarca sense visitar-ne abans el nucli antic, amb una forta empremta medieval, i l’estany, envoltat de cases senyorials, testimoni de les primeres torres i cases d’estiueig que s’hi van construir a les acaballes del segle XIX, quan Puigcerdà i la Cerdanya es van posar de moda entre la burgesia catalana per anar a passar-hi l’estiu.\nDel nucli històric de Puigcerdà, destaca el gran campanar octogonal de l’antiga església parroquial de Santa Maria. L’església va ser enderrocada l’any 1936 i només va quedar dempeus el campanar, que avui presideix, imponent, la plaça.\nEls tresors de Llívia\nDe Puigcerdà, per l’N-154, anem fins a Llívia, un enclavament català dins de territori francès. No és l’única singularitat d’aquest municipi: val la pena anar-hi perquè té un nucli antic declarat com a conjunt històric. Des de la plaça Major fins a l’església, la vila és un conjunt de gran interès.\nEls romans ja van quedar captivats per aquest racó del Pirineu i, de fet, és molt probable que fos el mateix Juli Cèsar qui bategés l’indret com a ‘Iulia Lybica’ i li atorgués el títol de municipi. Al costat de l’església, encara es conserven restes d’aquesta ‘Iulia Lybica’. I ja que som al costat de l’església de Nostra Senyora dels Àngels, ens fixem especialment en la portalada de ponent: és un dels pocs elements renaixentistes que hi ha a la comarca, i està emmarcada per dues torres circulars que formaven part del recinte fortificat que protegia el temple.\nNo marxem de Llívia sense visitar-ne el castell, que corona el nucli antic. Està format per dos conjunts, el recinte jussà, amb la magnífica torre d’Estavar, i el recinte sobirà, completament excavat i condicionat per a les visites turístiques. És una estructura quadrada, envoltada per un fossat i amb una torre circular a cada cantonada. Com els castells dels contes, vaja.\nEls remeis farmacèutics medievals\nLlívia atresora un altra joia. El Museu Municipal de Llívia té una exposició permanent centrada exclusivament a l’antiga farmàcia Esteve, documentada des de l’any 1594. És una de les més antigues d’Europa, i es va mantenir en mans de la mateixa família durant 23 generacions!\nEl més característic de la col·lecció són els pots de ceràmica de color blau cobalts que s’usaven per guardar els productes i els ingredients de les fórmules magistrals. Els pots més petits contenien els productes més preuats o perillosos, i es guardaven al cordialer, un moble policromat del segle XVIII que és un dels elements més vistosos —i fotografiats— del Museu.\nDesprés d’endinsar-nos en el patrimoni de Puigcerdà i Llívia, continuem l’escapada amb cotxe a la Cerdanya per l’N-260, en direcció a la Seu d’Urgell, per copsar la grandària i la immensitat de la vall cerdana. Mentre conduïm a la vora del Segre, ens oxigenarem tot contemplant els paisatges oberts que queden entre la serra de Cadí, a l’esquerra, i els cims pirinencs de més de 2.600 metres d’altitud.\nLa nostra ruta amb cotxe ens porta fins a Bellver de Cerdanya, un bonic poble de carrers empedrats i una plaça porxada recollida i bufona. Ens desviem un moment de la carretera per visitar Santa Maria de Talló, considerada la ‘catedral de la Cerdanya’, per les seves dimensions i la seva importància.\nTornem a l’N-260 i ens dirigim a Prullans, que s’enfila muntanya amunt, apoderant-se d’una perspectiva magnífica i molt envejada de la serra de Cadí. Amb aquesta imatge guardada a la retina, ens acomiadem de la Cerdanya.\nRecordeu que si heu de fer una escapada llarga amb el cotxe, el més prudent i segur que podeu fer és fer-ne una posta a punt del cotxe abans de viatjar en el concessionari oficial del vostre vehicle. En trobareu molts a la Ciutat del Motor de Badalona.\n5 de Desembre de 2017 /0 Comentaris/per mllibre\nhttps://www.ciutatdelmotor.com/wp-content/uploads/escapada-amb-el-cotxe-a-la-Cerdanya-Cerdanya.jpg 412 900 mllibre https://www.ciutatdelmotor.com/wp-content/uploads/logo-Ciutat-del-Motor-footer.png mllibre2017-12-05 10:13:592017-12-12 10:16:33Escapada amb cotxe a la Cerdanya\nTravessem les muntanyes de Tivissa i Vandellòs per la C-44 amb l’únic objectiu d’arribar a Móra la Nova i canviar de carretera: ‘pugem’ a bord de l’N-420 per recórrer els principals nuclis de la Terra Alta. Aquesta escapada amb cotxe a la Terra Alta inclou cellers, paisatges de vinya, un poble derruït pels bombardeigs, un riu on fer-hi un bany refrescant i edificis renaixentistes únics al nostre país. Qui s’ho vol perdre?\nLa primera parada és Corbera d’Ebre. Embolcallat per les serres de Cavalls i Pàndols, el poble antic va patir els estralls de la batalla de l’Ebre, i va ser bombardejat sense pietat fins a derruir-lo completament. És el poble vell, que es conserva a la part alta de la vila actual. El presideix l’església de Sant Pere i tot el conjunt resta dempeus com a testimoni mut de la batalla de l’Ebre i de tota la Guerra Civil. Val la pena visitar-lo i gaudir de l’Abecedari de la Llibertat, una mostra d’art a l’aire lliure que conté 28 lletres ubicades en diferents indrets del poble. Una visita imprescindible.\nL’església de Sant Pere, al poble vell de Corbera d’Ebre. Crèdit: Enfo\nEl celler modernista: quina joia!\nLa mateixa N-420 ens porta fins a Gandesa, la capital de la Terra Alta. Un senyor celler modernista ens rep només arribar-hi. És una de les obres més emblemàtiques de l’arquitecte Cèsar Martinell. S’hi organitzen visites guiades que inclouen el tast dels vins que s’hi elaboren. Una bona ocasió perquè ens expliquin que la coberta interior de les naus és diferent a totes les anteriors que havia fet Martinell. Aquest cop, l’arquitecte va prescindir de la fusta i de l’estructura a dues aigües i va apostar per les voltes de maó, que descansen directament sobre els arcs parabòlics. L’ús de la ‘nova’ estructura, que eliminava la fusta, no va ser fruit de la casualitat: a causa de la Primera Guerra Mundial, els materials de construcció es van encarir, i el preu de la fusta va pujar molt.\nEl celler modernista de Gandesa. Crèdit: Maria Rosa Ferré\nDesprés de saber aquestes curiositats, ens endinsem al nucli antic i gaudim de les porxades de la plaça de l’Església, algunes cases senyorials que es fan mirar i les finestres d’estil gòtic de l’antiga Casa de la Vila.\nUn tast de la Via Verda\nL’escapada amb cotxe pels pobles de la Terra Alta continua a Bot, on arribem des de Gandesa per la TV-3531. Del poble, de seguida ens crida l’atenció l’església de Sant Blai, d’estil renaixentista. No gaire lluny, podem admirar la Casa de Paladella, un habitatge senyorial de la darreria del segle XVII.\nUn dels principals atractius de Bot és la Via Verda de la Terra Alta. L’antiga estació del tren que unia Tortosa amb la Puebla de Híjar està situada a pocs metres del nucli urbà: no ens serà difícil passejar una estona per aquest itinerari planer que aprofita l’espai que ocupaven antigament les vies.\nAmb cotxe fins a Horta de Sant Joan\nPerò no ens aturem aquí, sinó que continuem la nostra escapada amb cotxe fins a Horta de Sant Joan, un dels caramelets de l’excursió. Hi arribem per la carretera T-334. És un poble molt bonic i inspirador. “Tot el que sé ho he après a Horta”, va dir Pablo Picasso, que va començar a coquetejar amb el cubisme tot observant els paisatges abruptes i agrests d’aquestes contrades, al Parc Natural dels Ports. Podem conèixer l’empremta que Horta va deixar en Picasso i l’empremta que Picasso va deixar en Horta al Centre Picasso, que recull reproduccions de les obres que l’artista va pintar en les dues estades que va fer a la població, els anys 1898 i 1909.\nEl poble d’Horta de Sant Joan. Crèdit: Hans Hillewaert\nNo marxarem d’Horta sense fer un tomb exhaustiu pel seu nucli antic. Un nucli medieval format per carrers tortuosos, cases de pedra i porxades encisadors. La plaça de l’Església és el centre neuràlgic d’aquest bonic nucli, i s’hi troben l’Ajuntament, un edifici renaixentista del segle XVI, i l’església de Sant Joan Baptista, d’estil gòtic i renaixentista. Però no ho haurem vist tot si no passem per davant de la Casa de la Comada i de la Casa Pessetes, dos casals renaixentistes. Tot plegat, una delícia.\nLa plaça porxada d’Horta de Sant Joan. Crèdit: Àngela Llop\nEl colofó: un bany al toll del Vidre\nArnes també és un poble bufó i de visita imprescindible. Hi fem cap des d’Horta de Sant Joan per les carreteres T-334 i T-333. Tot passejant pels seus carrers, ens delectem amb els edificis gòtics que s’hi conserven, l’Ajuntament renaixentista —espectaular—, les cases palau, l’església barroca de Santa Magdalena, els porxos i els portals d’accés al poble. I tot, recollit al voltant del castell.\nA banda de l’excel·lent patrimoni històric i artístic que s’hi atresora, aquesta escapada amb cotxe ens permetrà descobrir un patrimoni natural increïble, i és que el terme està banyat per dos rius, l’Algars i els Estrets. En tots dos rius, hi ha uns tolls d’aigües cristal·lines, com el toll del Vidre, que conviden al bany i a acabar aquesta escapada amb cotxe amb una capbussada molt refrescant.\nRecordeu que si cal preparar el cotxe per fer l’escapada, el millor és visitar el concessionari oficial. A la Ciutat del Motor de Badalona hi ha un gran grup de concessionaris concentrats en un sol espai.\n28 de Agost de 2017 /0 Comentaris/per Ciutat del Motor\nhttps://www.ciutatdelmotor.com/wp-content/uploads/Escapada-amb-cotxe-Terra-Alta-Plaça-Horta-de-Sant-Joan.jpg 853 1280 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2017-08-28 12:27:432017-08-28 13:29:46Escapada amb cotxe a la Terra Alta\nMonumental. Aquesta és la paraula exacta i inequívoca que descriu l’escapada amb cotxe que estem a punt d’emprendre, i és que ens portarà fins a Cardona i Solsona, dues poblacions amb un patrimoni excepcional unides per la C-55.\nLa primera parada de l’escapada amb cotxe pel Bages i el Solsonès és Cardona. El castell, que ja albirem de lluny quan ens acostem a la vila, ha estat escollit pels catalans com el monument favorit 2017, i de seguida entendrem per què.\nEl castell de Cardona va néixer per consolidar el domini sobre les terres conquerides als àrabs. Des de dalt de la torre, s’albira la vall del Cardener i l’explotació de sal (la vista és magnífica!). De fet, gràcies als beneficis que donava el salí, els senyors de Cardona es van convertir en una de les nissagues més influents i poderoses de la corona d’Aragó.\nQuan els Cardona van deixar d’utilitzar el castell com a residència, aviat va passar a tenir funcions defensives. Durant la Guerra de Successió, al segle XVIII, va protagonitzar una resistència ferotge contra les tropes de Felip V, i va ser l’últim bastió que va capitular, el 18 de setembre de 1714.\nEl castell de Cardona. Crèdit: Josep Renalias\nCardona: Un escenari de pel·lícula\nTota aquesta història d’esplendor i d’episodis històrics rellevants es respira en cada un dels racons del castell, on hi ha la bonica col·legiata de Sant Vicenç, on Orson Welles va rodar-hi la famosa pel·lícula ‘Campanades a mitjanit’.\nSi no ens hem passejat pel nucli històric de Cardona abans de pujar al castell, ho podem fer ara, de baixada. És un plaer passejar per uns carrers que, gràcies al comerç de la sal, van acollir a l’edat mitjana un mercat important, on acudien viatgers de tot arreu. Des del Centre Cardona Medieval, a la plaça de la Fira, organitzen visites guiades al nucli històric de Cardona.\nA dins d’una muntanya de sal a Cardona\nNo podem continuar l’escapada amb cotxe i marxar de Cardona sense visitar el Parc Cultural de la Muntanya de Sal. Una visita guiada d’1 h aproximadament permet endinsar-se fins a 86 m endins i gaudir de l’espectacle de formes i textures que ofereix el massís salí. És un fenonem natural únic al món, que creix i canvia cada dia a mesura que la pluja l’erosiona.\nL’exterior de la muntanya de sal de Cardona. Crèdit: Jordi D. A.\nSi fa calor, tenim la solució ideal. Per la C-55 amunt, en direcció a Solsona, trobem el pantà de Sant Ponç (hi ha un senyal a mà dreta). Les aigües blaves del Cardener retingudes per la presa ens proporcionaran un entorn segur on banyar-nos i refrescar-nos. Hi ha zona preparades per al bany, i també podem llogar-hi caiacs o practicar el surf de rem. Una gran descoberta!\nEl pantà de Sant Ponç. Crèdit: Josep Renalias\nSeguim l’escapada amb cotxe cap a Solsona\nAmb la frescor al cos, tornem al cotxe, enfilem carretera amunt i no parem fins a Solsona. Deixem el vehicle a l’aparcament que hi ha davant del portal del Pont i ens rendim a una de les ciutats més boniques del país. Només entrar-hi, trobarem la catedral de Santa Maria i el Palau Episcopal, un conjunt monumental que val molt la pena visitar.\nL’interior de la catedral de Solsona. Crèdit: Jurvetson\nDesprés, és qüestió de deixar-se guiar per la intuïció i perdre’s pels carrers de Solsona, són tots encisadors: el carrer del Castell, el carrer de Llobera, el carrer Major, la plaça de Sant Joan, la plaça Major, que és porxada… No podrem deixar d’embadalir-nos! Solsona presumeix d’un patrimoni barroc important, però també hi ha edificis modernistes, carrers medievals i moltes, moltes fonts. Totes tenen la seva història i el seu encís.\nLa plaça de Sant Joan de Solsona. Crèdit: Ibj Ibj\nSolsona és una ciutat amb una gran tradició gegantera i festiva. En podem conèixer tots els secrets al Quarto dels Gegants, al carrer de Sant Llorenç, on s’aixopluguen tots els gegants i elements de la Festa Major, que té els seus orígens den el Corpus medieval.\nLa vall de Lord, una sorpresa al peu del Pirineu\nSi volem perdre de vista per un moment la civilització, des de Solsona prenem la C-462 i ens embadalim amb els paisatges increïbles que envolten el pantà de la Llosa de Cavall —i celebrarem que una carretera s’hagi construït en un indret així, seguint amunt el curs del Cardener. Per això acabem l’escapada amb cotxe a Sant Llorenç de Morunys, a la vall de Lord, a tocar del Pirineu.\nEl pantà de la Llosa del Cavall. Crèdit: Capolatell\nMentre ens omplim els pulmons d’oxigen i aire pur, passegem per aquest nucli encisador i recollit, que conserva els portals de la muralla. Des d’aquestes entrades, els carrers ens dirigeixen les passes fins a les placetes interiors i el carrer Major, que acaba a prop de l’església. Ens va perfecte, perquè la visitarem: a més de ser un notable exemple de romànic d’època llombarda, atresora al seu interior un magnífic retaule barroc, el de la Mare de Déu dels Coll, obra de l’escultor Josep Pujol. El retaule cobreix tot l’àmbit de la capella i és profusament decorat. En un principi, no sabrem on dirigir la mirada, però de mica en mica hi anirem identificant personatges i escenes bíbliques.\nEl claustre de l’antic monestir de Sant Llorenç de Morunys. Crèdit: Jordi D. A.\nSi cal preparar el cotxe per fer l’escapada amb cotxe a Cardona i Solsona, el millor és visitar el concessionari oficial. A la Ciutat del Motor de Badalona hi ha un gran grup de concessionaris concentrats en un sol espai.\n5 de Agost de 2017 /0 Comentaris/per Ciutat del Motor\nhttps://www.ciutatdelmotor.com/wp-content/uploads/escapada-amb-cotxe-Castell-Cardona.jpg 852 1280 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2017-08-05 22:16:352017-08-05 22:29:24Escapada amb cotxe a Cardona i Solsona\nSi ja heu fet l’escapada amb cotxe a la Vall d’Àger de la setmana passada, aquesta us oferim una escapada amb cotxe al golf de Roses i el cap de Creus.\nDe sud a nord, recorrerem el golf de Roses i arribarem fins al cap de Creus: passarem d’unes platges infinites a uns paisatges lunars. Aquesta escapada amb cotxe és prometedora!\nLa C-31 és la carretera que ens connectarà fins a la nostra primera parada: el Parc Natural dels Aiguamolls d’Empordà, al bell mig del golf de Roses. Juntament amb els deltes de l’Ebre i el Llobregat, els aiguamolls de l’Empordà són una de les principals zones humides de Catalunya, i és un indret privilegiat per als animals. Més concretament, és el paradís dels ocells: s’hi han identificat més de 329 espècies, de les quals 82 hi viuen de manera regular —la resta fan parada i fonda de camí cap a regions més fresques, a l’estiu, i més càlides, a l’hivern. En qualsevol cas, és imprescindible visitar el parc natural amb ganes de caminar i aturar-se als aguaits per observar-hi els ocells. Cigonyes blanques, blauets, arpelles i ànecs collverd desplegaran les ales davant nostre o buscaran menjar en els estanys tan tranquils.\nCigonyes blanques al Parc Natural dels Aiguamolls de l’Empordà. Crèdit: Gordito1869\nAmb cotxe fins a Castelló d’Empúries\nAbans d’anar a Roses, anirem una mica cap a l’interior per la GIV-6216 per visitar el nucli medieval de Castelló d’Empúries. Carrerons empedrats i cases senyorials ens acompanyen fins a la joia de la corona: la basílica de Santa Maria. Una façana monumental i una portalada de marbre bellament esculpida ens deixen realment bocabadats.\nLa plaça dels Homes de Castelló d’Empúries. Crèdit: Josep Renalias\nAra sí, continuem la nostra escapada amb cotxe i anem cap a Roses, la vila marinera que presideix la badia del mateix nom, més petita i recollida que el golf de Roses. Al peu del cap de Creus, Roses atresora molta història. Els grecs s’hi van instal·lar fa més de 2.000 anys, i hi van fundar una colònia que va ser especialment pròspera entre els segles IV i III aC.\nLes restes d’aquesta colònia la trobem a la Ciutadella, un conjunt monumental únic al país. És un pentàgon de més de 130.000 metres quadrats on hi ha restes de les diferents ocupacions històriques del lloc: després dels grecs van venir els romans, que van deixar pas als paleocristians i els visigots i l’època romànica. També hi ha restes d’edificis militars del segle XVI. S’hi programen visites guiades i activitats familiars, molt recomanables per interpretar totes les capes històriques que hi podem trobar.\nEl recinte monumental de la Ciutadella de Roses. Crèdit: CBOSCH11\nCap al castell de la Trinitat\nNo marxem de Roses sense gaudir del seu magnífic litoral gràcies al camí de ronda que, a més, ens menarà a un altre punt cardinal imprescindible de la vila, el castell de la Trinitat. Aquesta fortificació corona la punta de la Poncella, per damunt del far de Roses. És una construcció militar del segle XVI que té forma d’estel de cinc puntes, amb arestes pronunciades des d’on es té la millor vista de la badia i el golf de Roses.\nDes de Roses, per la GI-614 ens endinsem de ple en els paisatges solitaris i feréstecs del Parc Natural del Cap de Creus, on el Pirineu es banya a la Mediterrània en forma de curiosos penya-segats. Entre els embats de la mar i la forta tramuntana, moltes roques han adoptat formes singulars. Hi ha una ruta a peu que, des del paratge de Tudela, permet descobrir-ne unes quantes en forma d’animal. És una passejada ideal per fer en família.\nCadaqués: la inspiració de Dalí\nCadaqués és segurament el poble de postal que a tothom li ve al cap quan es parla del cap de Creus. No podem deixar d’acostar-nos-hi i passejar pels seus carrerons empedrats amb cases blanques a banda i banda. Un racó realment encisador, que n’ha conservat l’essència malgrat l’esclat del turisme. No és estrany que Dalí el triés per establir-s’hi: molts dels paisatges dels seus quadres estan inspirats en les roques i les pedres d’aquest racó de món. Si sentim més curiositat sobre la prolífica relació de Cadaqués amb Dalí, visitem la Casa Salvador Dalí de Portlligat, on el geni del surrealisme va viure i treballar fins a l’any 1982, quan va morir Gala.\nCadaqués conserva l’essència de poble mariner. Crèdit: Gabriele Delhey\nAmb cotxe fins a Sant Pere de Rodes\nSi encara ens queda temps i ganes, anirem fins al Port de la Selva, i, des d’allà, per la GIP-6041, fins al conjunt monumental de Sant Pere de Rodes, format pel monestir de Sant Pere, el poble medieval de Santa Creu i el castell de Verdera, des d’on es té una imatge impagable del golf de Roses.\nEls tres vèrtex d’aquest triangle són un exemple únic de poblament medieval integral. I és que, en un mateix indret, hi ha els espais representatius dels tres estaments en què es fonamentava la societat a l’edat mitjana: els monjos pregaven al monestir, els soldats guerrejaven i defensaven l’indret des del castell, i els treballadors elaboraven i comercialitzaven productes artesanals al poble. A més, el monestir conserva una de les esglésies més importants del romànic català.\nLa vista del cap de Creus i el Port de la Selva des de Sant Pere de Rodes. Crèdit: CBOSCH11\nRecordeu que la sortida serà més segura si visiteu abans el concessionari oficial del vostre cotxe i que facin una revisió abans de viatjar. A la Ciutat del Motor hi ha un gran grup de concessionaris concentrats en un sol espai.\n3 de Agost de 2017 /0 Comentaris/per Ciutat del Motor\nhttps://www.ciutatdelmotor.com/wp-content/uploads/escapada-amb-cotxe-Cadaqués.jpg 768 1024 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2017-08-03 18:55:202017-08-03 19:16:30Escapada amb cotxe al golf de Roses i el cap de Creus\nEscapada amb cotxe a la vall d’Àger\nAl peu de l’imponent Montsec, la vall d’Àger és una veritable sorpresa per a aquell qui busca pau i espectacularitat a parts iguals. Pau perquè és un racó remot, volgudament allunyat de tot, i espectacularitat perquè les parets verticals del Montsec són omnipresents, i és impossible no badar-hi. Una escapada amb cotxe ideal per als amants de la natura i els racons sorprenents.\nCrèdit: Àngela Llop\nArribem a Àger amb cotxe des de Lleida per la carretera C-12. Al port d’Àger, ens aturem un moment al mirador per agafar aire –la vista ens n’ha deixat sense. La carretera, a punt d’arribar a destí, comença a baixar i s’acosta als camps de conreu que s’estenen per tota la vall, sota la mirada atenta del Montsec i els seus penya-segats de fins a 500 m d’altitud.\nAmb cotxe fins al Montsec\nEl Montsec és una serralada que fa més de 40 km de llargada, de punta a punta. El tram que veiem des d’Àger és el Montsec d’Ares, delimitat pels congostos de Terradets i Mont-rebei, dos racons espectaculars, de visita imprescindible. La carretera C-13 travessa el congost de Terradets, i els cotxes semblen formigues minúscules que, al costat de la Noguera Pallaresa, s’obren pas entre unes parets verticals aclaparadores.\nEl congost de Mont-rebei, en canvi, és verge, no està travessat per cap carretera, només per les aigües tossudes de la Noguera Ribagorçana. De fet, l’únic camí que hi transcorre està excavat a la mateixa paret vertical de la muntanya. L’espai, gestionat per la Fundació Catalunya-la Pedrera, està molt concorregut a l’estiu, i val la pena informar-se abans de la reserva prèvia de l’aparcament i de l’accés al congost, per evitar aglomeracions. Una altra opció és llogar un caiac i travessar el congost des del mateix riu.\nCrèdit: Josep Renalias\nUn nucli medieval encisador\nL’escapada amb cotxe a la vall d’Àger no és completa si no visitem el poble que dóna nom a la vall. El nucli antic està coronat per la col·legiata de Sant Pere d’Àger, i s’hi arriba per una carrerons empedrats i porxats que són una delícia. És molt fàcil transportar-se fins a l’edat mitjana i imaginar-se el castell i la col·legiata en la seva època de màxima esplendor. L’Ajuntament hi organitza visites guiades, i val molt la pena aprofitar-les. És una manera amena i didàctica de saber, per exemple, que tant el castell com la col·legiata van ser impulsats per Arnau Mir de Tost al segle XI, durant la reconquesta de la vall d’Àger als àrabs.\nEls àrabs no van ser els primers en arribar-hi: els romans ja s’havien adonat que aquest és un indret privilegiat. No hi van arribar amb cotxe, probablement ho van fer a peu o potser a cavall per un camí que encara es conserva i que es pot resseguir. De la Via Romana, se’n conserven uns 2,5 km, amb lloses de més de 4 m, i es pot recórrer a peu entre el port d’Àger i el poble d’Àger.\nUna escapada al cel més estrellat\nNecessitarem el cotxe per pujar fins al Centre d’Observació de l’Univers, on hi ha l’Ull del Montsec, un planetari únic al món, perquè està equipat amb un sistema de projecció en 3D a tota la cúpula. Això fa que la projecció que hi veiem ens embolcalli, i ens sembli que puguem tocar les estrelles amb les mans. El Centre d’Observació de l’Univers es pot visitar tant de dia com de nit, on la visita es completa amb l’observació d’estels amb els telescopis.\nNo és casualitat que el Centre d’Observació de l’Univers es trobi a la vall d’Àger, al peu del Montsec. Ens trobem una reserva Starlight, és a dir, en un indret protegit de la contaminació lumínica. Aquí els estels brillen més que en qualsevol altre lloc, i es poden observar de manera molt més clara, sense la interferència dels llums de les ciutats, les autopistes i els polígons industrials. Si mentre desfilàvem pels congosts de Terradets i Mont-rebei ens hem pogut sentir com formigues, després de la visita al Centre d’Observació de l’Univers tenim el convenciment que som un àtom en un mar infinit d’estels i cossos celestes.\nSi fa molta calor, ens acostem des del nucli de Corçà fins a l’embassament de Canelles per fer-hi una capbussada. És un indret molt tranquil i segur per al bany. També s’hi lloguen caiacs i altres embarcacions que ens poden acostar fins al congost de Mont-rebei, per gaudir-ne des de l’aigua.\nCrèdit: Parc Astronòmic Montsec\nUn romànic de vertigen\nNo gaire lluny del pantà hi ha l’ermita de la Pertusa, que sembla penjar d’un penya-segat; de fet, la façana sud s’enlaira sobre el pantà de Canelles sobre un cingle de 674 metres. L’església, que data dels segles XII i XIII, ha estat restaurada recentment, i és un excel·lent mirador sobre el congost de Mont-rebei. Un camí surt d’aquí i hi porta, però ja avisem que no és apte per anar-hi amb nens ni per a persones que tinguin vertigen. En qualsevol cas, és un bonic colofó per a l’escapada amb cotxe a la vall d’Àger.\nCrèdit: Ainhoa P\nRecordeu que si heu de fer una escapada llarga amb el cotxe, el més prudent i segur que podeu fer és fer-ne una posta a punt de cotxe abans de viatjar en el concessionari oficial del vostre vehicle. En trobareu molts a la Ciutat del Motor de Badalona.\n27 de Juliol de 2017 /0 Comentaris/per Ciutat del Motor\nhttps://www.ciutatdelmotor.com/wp-content/uploads/Escapada-amb-cotxe-a-la-vall-dAger-La_Pertusa.jpg 768 1024 Ciutat del Motor https://www.ciutatdelmotor.com/wp-content/uploads/logo-Ciutat-del-Motor-footer.png Ciutat del Motor2017-07-27 17:32:382017-07-27 17:33:13Escapada amb cotxe a la vall d’Àger\nNova Mercedes-Benz Citan en versión Furgón y Tourer10 de Novembre de 2021 - 16:23\nPer què els cotxes de SEAT tenen noms de ciutats?20 de Octubre de 2021 - 18:45\n10 coses que fas malament quan condueixes10 de Gener de 2021 - 18:25


Josep Ramon Bosch assessora Manuel Valls\nJosep Ramon Bosch i Codina és el factòtum encarregat de convèncer Manuel Valls perquè encapçali la llista “constitucionalista” per Barcelona a les municipals del 2019. Ho explica El Mundo. Malgrat que el diari no s’està de definir Valls com “una figura en retrocés”, oblida explicar l’activisme ultradretà de Món Bosch i altres episodis tèrbols protagonitzats pel que anomena “cervell” de “l’operació Valls”. El tabloide madrileny el retrata com un executiu i activista “expulsat del PP [...] i víctima dels escarnis de l’independentisme”.\nAmb aquest mateix retrat ja van ensarronar el Financial Times fa unes setmanes.\nL’operació per atreure Valls arrenca el desembre del 2017 al Palau de Congressos de Barcelona, on el polític francès intervenia en un acte de Societat Civil Catalana (SCC), plataforma unionista de la qual Bosch és cofundador. En aquella ocasió, Valls va donar carbasses a Bosch. L’activista no es va desanimar. A mesura que venia l’exprimer ministre d’Hollande, el va anar presentant pels salons bons de Barcelona. El punt on Valls s’anima arriba quan el fan protagonista de la marxa espanyolista del passat març, segons El Mundo.\nPer esbandir els seus últims dubtes, Bosch ha posat a Valls un equip de quinze professionals (“de 40 a 50 anys”) que es dedica a fornir-lo d’informes sobre Barcelona. No deu ser barat. El Mundo no explica com es paga tot això. Sí que diu que Valls s’hostatja a l’hotel Alma, on la tarifa més barata és de 245€ per nit. Almenys és més econòmic que el primer hotel on el van allotjar, el Cotton Club, que va de 295€ a 1.500€ per nit.\nAl francès l’han passejat a fons. Dissabte passat, ell, Bosch i altres van esmorzar en un restaurant de Santpedor per continuar preparant la candidatura, segons Nació Digital. Afegeix El Mundo que també ha dinat amb la gent de Twenty50, un lobby de gent en els seus 30. I és coneguda l'esbroncada de Valls a l'elit unionista en un sopar.\nCom a activista espanyolista, Bosch (Santpedor, 1963) té un historial exuberant. Li ve de família. El seu pare va obtenir el carnet del partit ultra Fuerza Nueva el 13 de setembre del 1977. Tres anys després figurava a les llistes d'FN a les primeres eleccions al Parlament. Fins el 2005 encara organitzava una missa anual en honor a Francisco Franco i José Antonio Primo de Rivera.\nBosch fill, inicialment, era més de la Transició. Va afiliar-se al PP el 1986. Ho va deixar el 2008, després de donar suport a la fallida candidatura de Montserrat Nebrera a la presidència del PP català. Des de llavors participa i promou tota quanta activitat antiindependentista pot.\nEl 16 de novembre del 2013 funda Somatemps, grup que defensa la “identitat hispana” de Catalunya. Ell en fou el primer president. A aquella crida hi va acudir una peculiar representació de l’extrema dreta: dirigents de Plataforma per Catalunya o del Movimiento Social Republicano, referent espanyol de partits feixistes com el grec Alba Daurada o el Partit Nacional Britànic.\nBona part de les companyies a Somatemps de l’ara assessor de Valls procedien de l’entorn ultra. El successor de Bosch al capdavant de l'entitat fou Josep Alsina, qui de jove va militar al Partido Español Nacional Socialista, grup responsable d’atemptats contra llibreries, cinemes, teatres, editorials... Un altre company de viatge és Javier Barraycoa, un carlí històric que va ocupar càrrecs a la Comunión Tradicionalista Carlista.\nFundació de SCC\nEl mateix Barraycoa acompanyaria Bosch en la fundació de Societat Civil Catalana, l’entitat major de l’unionisme a Catalunya, constituïda el gener del 2014 amb afany d’ampliar l’espectre social i polític de l’espanyolisme i blanquejar els orígens ultres del moviment.\nLa plataforma es declarava apolítica i volia “fer front a la depressió col·lectiva que havia generat la manca de resposta del govern central al procés secessionista de Mas”, en referència al 9-N. Entre els seus promotors hi figuraven representants de Somatemps, Som Catalunya-Somos España, i de Impulso Ciudadano, grups d'extrema dreta.\nSCC es va presentar el 15 d'abril de 2014. Bosch en seria el primer president. En l'acte, a més d’ell, hi havia Susana Beltrán (ara diputada per Cs al Parlament), Isabel Porcel (ara secretària d’organització de SCC), Josep Rosiñol (ara president de SCC) i Joaquim Coll (de Federalistes d’Esquerres).\nEn aquell moment, Bosch ja havia participat en actes de la Fundación Nacional Francisco Franco i s’havia declarat admirador del dirigent ultra Blas Piñar, fundador de... Fuerza Nueva.\nTambé s’havia fet una fama com a activista anònim en xarxes socials. En un compte de Facebook a nom de Josep Codina (el seu segon cognom) es va descobrir que, des del 2012, s’hi havien penjat “una gran quantitat de material propagandístic feixista, amb diversos vídeos amb la veu en off enregistrada pel mateix Josep Ramon Bosch”, explicava El Món. En un dels vídeos es defensa a les SS alemanyes; en altres al bàndol franquista de la guerra civil.\nPocs mesos després, al setembre del 2015, el col·lectiu Drets es querellava contra Bosch pels delictes d’amenaces i injúries a diverses figures indepes des d’un altre perfil anònim de Facebook, aquest a nom de Fèlix de Sant Serni de Tavèrnoles. Entre els amenaçats hi figuraven Toni Albà, Pilar Rahola, Hilari Raguer, Artur Mas o David Fernández. Drets també denunciava que el mateix perfil celebrava delictes com danys contra béns públics en diversos ajuntaments, béns privats i robatoris de material de campanya de partits polítics indepes. Fins i tot els anunciava, segons la querella.\nL'Audiència de Barcelona va arxivar la causa en considerar que els fets ja havien prescrit.\nAquesta querella, però, va fer vessar el got. SCC va anunciar la substitució de Bosch en la presidència de la plataforma “per raons d'índole personal i professional”.\nFora d’aquests incidents notoris, l’activitat pública de Bosch va sovint acompanyada de polèmica. El 2014, en un fòrum organitzat per l'Associació per a la Defensa de la Transició, va parlar de Víctor Grífols, el propietari de la farmacèutica líder mundial en hemoderivats: “Aquest senyor ha fet les declaracions que ha fet. Està per la independència. Aquest senyor hauria de ser boicotejat pel govern espanyol allà on vagi”. Bosch era llavors executiu d’una altra petita empresa farmacèutica.\nL’activisme de Bosch, però, no para. Els incidents tampoc. De tota mena, des d'un tuit masclista on compara l'exdiputada de la CUP, Eulàlia Reguant, i la regidora de Cs a l'Ajuntament de Madrid, Begoña Villacís, com “La bella i la bèstia”, a fer campanya contra el duo eurovisiu Alfred i Amaia, o a declarar que “el procés ha estat la fi de la convivència i l'apogeu del supremacisme”.\nNo para. Aquest estiu l’han convidat a la trobada “Anatomía del procés. Claves de la mayor crisis política española”, a la Universidad Internacional Menéndez y Pelayo, on participaran 31 professors, periodistes i polítics, cap dels quals és independentista ni sobiranista. Bosch farà la benvinguda, en aquest cas en qualitat de president d’un altre artefacte unionista, la Fundació Joan Boscà. Manuel Valls no figura entre els ponents. De moment.\nPerfil Manuel Valls, el blanquejador Enric Vila


Mas reconeix que cal millorar les polítiques davant la violència masclista | betevé\nRedacció | Diumenge, 8 de Març del 2015, a les 13.38\nEl president de la Generalitat, Artur Mas, ha reconegut durant l’acte institucional del Dia Internacional de les Dones, que les polítiques impulsades per frenar la violència masclista han donat “resultats desiguals” en els darrers anys. Mas ha dit que, tot i els avenços, queda feina a fer per aconseguir una autèntica equitat en àmbits com la redistribució de tasques o la representació política i pública.\nMas ha recordat Neus Català, que aquest dilluns rebrà la Medalla d’Or de la Generalitat, assenyalant que vist des dels seus ulls “l’avanç en la situació de les dones ha estat immens” però que si mirem la realitat amb ulls del present “malgrat que el progrés és gran, les desigualtats permaneixen”.\nEl president de la Generalitat ha afegit que “a igualat de feina i responsabilitat els nivells salarials en moltes ocasions són diferents”. Ha destacat que “això no passa a l’administració pública” i que s’està treballant en l’elaboració de la llei per a la igualtat efectiva de dones i homes. Mas creu que “Catalunya està en un moment de canvis” i que això suposarà “noves oportunitats” per fer polítiques per aconseguir l’equitat entre homes i dones.\nDurant l’acte, la presidenta de l’Institut de la Dona (ICD), Montserrat Gatell, ha llegit la Declaració Institucional del 8 de Març de 2015 en què s’expressa que cal “un canvi individual i col·lectiu” per aconseguir l’equitat tant “en el mercat de treball com en la vida humana”. A la declaració es reclamen “polítiques actives” per aconseguir que la igualtat d’oportunitats entre homes i dones sigui una realitat ja que “el progrés social no és possible sense les dones”.\nLa professora del Departament de Sociologia de la Facultat de Ciències Polítiques i Sociologia de la UAB, Sara Moreno, ha pronunciat la conferència “Una oportunitat per repensar el món” en què ha destacat que “cal revisar els valors” per aconseguir una “redistribució de la càrrega de treball entre homes i dones”. Moreno ha ressaltat que “ha augmentat la presència de les dones en el món laboral però no amb mateixes condicions que els homes” i ha alertat que cal que “augmenti la presència d’homes en l’àmbit domèstic” davant l’envelliment de la poblacio. Ha recordat que la presència de les dones en als càrrecs polítics i empresarials continua sent baixa i que “les renúncies que han de fer no són les mateixes als homes”.\nEl toc final de l’acte de commemoració, celebrat al Saló Sant Jordi del Palau de la Generalitat, l’ha posat l’actuació d’intèrprets del Conservatori del Liceu.\n— Artur Mas — Dia Internacional de les Dones — dones — igualtat de gènere — violència masclista\nCinc anys de la gran nevada que va col·lapsar Barcelona


Ajuntament de Lliçà d'Amunt/Lliçà d'Amunt recapta 8.400 quilos d'aliments amb la campanya "Omplim El Rebost Solidari"\nData i hora oficials: 27/06/2022 14:46\nÚltima revisió 12-05-2022 14:05\nEl divendres 6, dissabte 7 i diumenge 8 de maig va tenir lloc la segona edició d’"Omplim El Rebost Solidari", que ha aconseguit recaptar 8.400 quilos d'aliments que es destinaran a les famílies més vulnerables de Lliçà d’Amunt.\nAquesta iniciativa solidària, organitzada per l’Ajuntament i l’associació de voluntaris "Rebost Solidari", té l’objectiu d’omplir El Rebost de Lliçà d’Amunt. Es tracta d'un recapte d’aliments propi del nostre municipi, que es va estrenar l’any passat, complementari i similar al Gran Recapte d’Aliments que el Banc d’Aliments porta a terme al novembre arreu de Catalunya.\nAquesta edició ha comptat amb la col·laboració de diferents establiments de Lliçà d’Amunt: Condis Can Salgot, Bassa Condis Can Salgot, Sorli, Bassa Ca l’Artigues, Bon Preu, Dia, Condis Centre, Esclat Lliçà, Bon Àrea i Lidl.\nEls resultats obtinguts en aquesta campanya de recollida d’aliments municipal permetrà continuar donant un cop de mà a les famílies més vulnerables de Lliçà d’Amunt, que tenen dificultats per cobrir les seves necessitats bàsiques d’alimentació, i que la crisi de la Covid-19 ha fet augmentar considerablement.\nTambé es van col·locar contenidors per a la recollida d’aliments en diferents equipaments municipals i empreses locals.\nMés de 80 persones voluntàries van col·laborar en el procés de recollida d’aliments als diferents establiments col·laboradors informant sobre la campanya solidària i donant als clients una bossa perquè hi col·loquessin els aliments per col·laborar. Entre els voluntaris i voluntàries hi havia alumnes d’institut, personal municipal, persones vinculades a entitats locals, polítics i població en general.\nTenint en compte les necessitats actuals d’El Rebost de Lliçà d’Amunt, es van demanar uns aliments en concret: llet, llegums cuites, menestra, oli d’oliva, oli de girasol, pasta variada, arròs, sucre, caldo, galetes maria, conserves de peix, tomàquet en conserva, cereals, galetes amb xocolata i crema de xocolata.\nDurant l’any 2021, l’associació de voluntaris “Rebost Solidari” va repartir un total de 101.444 kg d’aliments a 141 famílies, unes 381 persones beneficiàries, que es proveeixen d’El Rebost mensualment.\nEls organitzadors agraeixen la col·laboració de:\nSupermercats i establiments col·laboradors\nPersonal de les empreses Figueras i VGP\nFutbol Sala Lliçà d’Amunt\nAlumnes de l’Institut Lliçà\nAssociació de comerciants, empresaris i professionals de Lliçà d’Amunt\nCampanya "Omplim El Rebost Solidari"


Disseny i muntatge d'exposicions | Misterio Studio\nUna de les coses que ens agraden més és ajudar que l’educació, l’art i la cultura arribin al màxim de persones possibles.\nEns encanta treballar amb museus, entitats i institucions culturals en el desenvolupament del disseny i muntatge d’exposicions. Donem forma a espais, planifiquem recorreguts i aportem format a la cultura perquè tots els públics puguin gaudir-la a través de la innovació i l’empatia.\n-> Identidad y comunicación gráfica\n-> Gráfica expositiva\n-> Recorregut i arquitectura efímera\n-> Documentació i desenvolupament de continguts\n-> Gestió de projectes\n-> Activitats de dinamització per a tots els públics\nGenerem espais d’interès per a un gran públic. Desenvolupem disseny i muntatge d’exposicions de manera integral, des de l’inici fins a la seva producció i inauguració.\n1. Aprofundim en la temàtica per entendre les seves necessitats\n2. Establim un pla d’acció transversal\n3. Involucrem als usuaris per fer el projecte accessible al teu públic\nUna imatge ben feta i acord a les característiques de la teva entitat i projecte serà la manera de destacar per davant d’altres, fent-la més atractiva per a un consumidor que cada dia és més exigent.\nA més a més, si el disseny va acompanyat d’una bona campanya publicitària, els beneficis poden ser quantificables.\nQuè aconseguiré exactament contractant els vostres serveis?\nEn el cas del disseny i muntatge d’exposicions, aconseguiràs generar una imatge sòlida i d’acord amb les teves necessitats que sàpiga captar l’atenció del teu públic. Faràs que la teva proposta sigui més atractiva i el missatge arribi al seu destinatari.\nPel que fa a estratègia i comunicació, ens acostem al teu públic objectiu i establim una narrativa, generant una relació contínua que es tradueix en visibilitat i atracció. D’aquesta manera, generem una relació a través del contingut i storytelling.\nLa nostra visió advoca sempre per la innovació en el sector cultural i l’empatia amb l’usuari, el que farà que puguis apropar-te a un públic a què fins ara no has estat capaç d’assolir.\nEl meu projecte no és molt gran, puc optar a aquests serveis?\nEls nostres serveis de disseny i muntatge d’exposicions són totalment personalitzats i adaptats a cada espai i client, de manera que no hi ha un projecte massa gran o petit. En cada cas particular analitzem les necessitats i metes i s’estableixen metodologies de treball i un equip per poder satisfer cada repte.\nSi tens dubtes, et recomanem que ens expliquis el teu projecte perquè puguem valorar si podem treballar plegades.\nEn el cas d’una exposició completa, això és exactament el que lliurarem! El resultat final muntat en l’espai o sala expositiva a punt per a la seva inauguració.\nEn altres casos, lliurem els arxius finals llestos per al seu ús, en els formats que puguis necessitar, juntament amb una guia per a la seva correcta utilització.\nQuin és el procés, em traurà temps?\nEns agrada mantenir un procés de treball ordenat i pautat, el que farà que sí, haguem de mantenir una comunicació fluïda, però que el temps invertit sigui l’estrictament necessari per a un correcte desenvolupament del projecte.\nPuc sol·licitar aquest servei si no sóc un museu?\nA més a més de museus, treballem amb altres espais dins del sector cultural: galeries d’art, sales d’exposicions, institucions i entitats, associacions…\nEncara que estem especialitzades en disseny i muntatge d’exposicions per al sector cultural, cada projecte és únic i hem treballant creant espais, dissenys i recorreguts de temàtiques molt diverses. Si aquest no és el teu sector però necessites que algú dissenyi un espai expositiu o stand, et recomanem que et posis en contacte amb nosaltres i ens expliquis una mica el teu projecte per veure si podem ajudar-te.


Policies investigats per l'agressió a Enric Sirvent l'1-O diuen que van actuar «proporcionalment» | NacióLleida\nPolicies investigats per l'agressió a Enric Sirvent l'1-O diuen que van actuar «proporcionalment»\nDeclaren que van col·laborar per atendre el ferit, però les imatges "ho desmenteixen", assegura l'advocada de l'acusació\nper Redacció, 30 de novembre de 2020 a les 14:31 |\nCinc dels policies investigats per l'agressió a Enric Sirvent, el veí de Lleida que va patir un atac de cor durant les càrregues policials per l'1-O al col·legi de la Mariola, han declarat davant del jutge que no van agredir ningú i que van actuar de manera "proporcionada".\nTambé han assegurat que quan Sirvent va patir l'atac de cor van col·laborar per atendre'l, activant els protocols, avisant els serveis d'emergència i facilitant-los l'arribada fins al ferit. L'advocada que representa la família de Sirvent, Anna Llauradó, ha dit a la sortida dels jutjats que les declaracions dels cinc policies es contradiuen amb les imatges aportades a la causa on es veuria que van actuar fent ús de la força i impedint l'atenció a Sirvent.\nEls investigats només han respost les preguntes del jutge perquè la fiscalia no els n'ha fet cap i perquè s'han negat a respondre l'acusació particular. Segons ha explicat Llauradó, els policies han reconegut ser al centre de votació de la Mariola però han negat les acusacions i han dit que van usar una "mínima força" contra la gent i que van ser els concentrats els que els van agredir i tirar objectes. Les seves declaracions, però, "són totalment contradictòries a la prova gràfica", assegura Llauradó.\nA més, també han declarat que van avisar la població que havien de marxar però un vídeo demostra que "van baixar directament del furgó policial i van carregar per la força". "Es veu clarament la gent amb les mans alçades", afegeix.\nSocietat, Enric Sirvent, 1-O, policies


Fora l'orgue! - Diari de Girona\nEn un article publicat en aquest diari fa un parell de setmanes, el doctor en Història de l'Art Pere Freixas denunciava la intervenció que es vol perpetrar a la Catedral de Girona amb la instal·lació de 76 tubs exteriors a l'orgue, una actuació que, en la seva experta opinió, «posaria seriosament en risc la candidatura de Girona per a la declaració de Patrimoni de la Humanitat». També el passat divendres l'exalcalde Joaquim Nadal qualificava de «nosa» aquest instrument i es manifestava crític per aquesta decisió.\nEfectivament, el passat mes de novembre es posava en marxa la campanya Acabem l'orgue de la catedral amb un acte protocol·lari que va comptar amb la presència de l'alcaldessa, Marta Madrenas, el bisbe Francesc Pardo, l'organista Frederic Pujol i el representant de l'ADAC Joan Sibill. L'objectiu és poder recaptar 30.000 € que servirien per completar aquesta caixa de fusta que hi ha al centre de la nau catedralícia mitjançant la col·locació d'aquests tubs que, segons diuen, són musicalment inútils però farien «maco». Com a suport de la campanya es va crear una pàgina web, però ja sigui perquè no hi ha novetat o perquè la cosa no acaba de rutllar al lloc només informa que «aquí no hi ha res».\nAquest instrument que priva de la visió completa de la nau gòtica més gran del món conté 1.999 tubs sonors fets d'estany i fusta, una doble caixa i tres teclats. L'embolcall de fusta va fer-lo el taller de Serafí Sureda i Corominas i la canonada d'estany, el barceloní Antoni Estadella i Català. Poc després d'acabar la Guerra Civil, el mateix Salvador Aragonés i Ardiaca que l'havia desmuntat l'any 1937 per encàrrec de la Comissió del Patrimoni Artístic i Arqueològic de la Generalitat va signar contracte per construir-ne un de nou. Abans de la guerra, doncs, ja hi havia un orgue a la catedral que estava situat més o menys en aquest mateix lloc, però també és veritat que feia nosa i el seu emplaçament generava polèmica.\nEn aquest sentit, convé ressaltar que el bisbe Josep Vila Martínez va manifestar el novembre de l'any 1930 que, amb motiu del 900 aniversari de la consagració de la catedral romànica que s'havia de celebrar el 1938, podria ser convenient el trasllat o la substitució del cor, afirmant que aital decisió comportaria que «todo el mundo se daría cuenta de lo que sería para las funciones solemnes y concurridas esa soberbia nave, libre de impedimentos» (el subratllat és meu). Més endavant, el bisbe Josep Cartañà Inglés sembla que també es decantava pel trasllat d'aquella andròmina, un desig, però, que finalment es va substituir per l'impuls de la realitat que tenim avui.\nEl cor que hi havia es va desmuntar ja fa molts anys però resta encara dempeus la mola de la caixa de fusta que acull l'orgue i que ara no només no es planteja traslladar sinó que s'amenaça amb perpetuar l'error instal·lant els 76 tubs que no serviran per a cap funcionalitat musical sinó tan sols per disfressar-lo i fer-lo aparèixer més espectacular a ulls del visitant.\nCom ha assenyalat encertadament el doctor Freixas, si algun dia es vol plantejar seriosament la petició d'una declaració de Patrimoni de la Humanitat per al conjunt de la Catedral de Girona, és evident que la presència d'aquest orgue al bell mig de la nau faria allunyar qualsevol possibilitat que aquest reconeixement es fes efectiu.\nSi aquesta aliança nacional-catòlica entre l'Ajuntament i el Capítol de la Catedral no ho sap veure i/o no entén aquesta evidència, potser començarà a ser hora d'iniciar una campanya ciutadana de gran abast, però no pas per completar un instrument ja caduc, sinó per impulsar el projecte definitiu que acabi amb la supressió total d'aquest element distorsionador de la realitat màgica d'una nau única i excepcional. Que es faci el miracle!


RAPSÒDIA: La tomba de Tiangbotxé: rere les passes del ieti\nLa tomba de Tiangbotxé: rere les passes del ieti\nEl monestir de Tiangbotxé (Mike Matty)\nFa poc us parlava de la presentació de La tomba de Tiangbotxé, la darrera novel·la de Josep-Francesc Delgado, dins dels actes del 20è aniversari del programa "Llegir per sentir" de Ràdio Vilafranca. Avui, un cop llegida, ja us puc parlar d'ella en primera persona.\nI començaré dient-vos que ha estat una lectura apassionant, sense treva. Si en comentar la novel·la anterior de la tetralogia, Sota el signe de Durga, apuntava un petit però a causa de l' "excés d'informació sobre la cultura i la religió xerpes. Excés perquè no arribes a poder pair-la bé mentre vas llegint la novel·la i esperes, d'altra banda, que avancin les peripècies dels protagonistes", puc dir que aquest aspecte ha desaparegut totalment en aquesta. I no perquè l'autor no continuï oferint-nos un ampli desplegament del seu treball documental, sinó perquè, en aquest cas, ha sabut -al meu entendre- dosificar-lo en la mida justa per no desviar l'atenció de la trama. Està clar que hi ha tingut molt a veure el fet que part d'aquesta informació s'hagi desviat del cos central del text als peus de pàgina, però també que l'autor hagi triat molt més quina informació donar-nos i, sobretot, com fer-ho. Molts cops són els mateixos personatges, en els seus diàlegs, o en la descripció dels seus pensaments que en fa el narrador omniscient, els que ens aporten amb mesura aquelles dades que els han servit a ells com a personatges per a justificar la seva aventura personal, i a l'autor per a dotar el conjunt d'un alt nivell de versemblança. El llibre es clou, a més, amb un epíleg on, a base d'endreces i reconeixements, l'autor ens fa partíceps del seu treball d'investigació de les fonts que li han servit per a bastir la seva novel·la. I el lector agraeix que, un cop finalitzada la trama, pugui endinsar-se més en tot aquest món barreja de mítica, llegenda i ciència -biologia, arqueologia i antropologia- que s'amaga darrere l'etiqueta de "l'home dels indrets rocallosos", per a nosaltres el ieti.\nUs acabo de desvetllar un dels eixos centrals de la novel·la: la recerca d'aquest ésser viu, barreja -segons les diverses aproximacions- d'homínid, primat, ós… Si la cultura i religió xerpes estaven en el centre de la peripècia vital de l'anterior novel·la, en aquesta és el yeh-teh qui arrossega tota la trama. Potser per això també es fa més atractiu al lector, des d'un punt de vista narratiu, perquè aquest misteri el captiva des del primer moment i no l'abandona en cap moment. Atracció que es complementa, a voltes, amb tocs de veritable novel·la d'intriga. No desvetllaré -òbviament- cap element d'aquest argument, però, tanmateix, no he pogut resistir la temptació de fer-vos-en un petit tast, sense més comentaris:\n"Aleshores el va veure, just a l'altre cantó. Devia fer més de dos metres vint La silueta es retallava a contrallum de la Lluna vella i només en podia distingir els contorns. Els braços se li allargaven gairebé fins els genolls i a través de l'estrèpit constant de l'aigua i de l'enterboliment de l'aire per l'escuma, en va sentir el crit, aquell crit que s'assemblava al xiulet del vent."\nSi es tracta o no del yeh-teh ho haureu de descobrir vosaltres mateixos.\nMalgrat el que es pugui desprendre de les meves paraules aquesta novel·la és molt més que la recerca del ieti. Si ja en l'anterior apuntava que els personatges "arrosseguen algun ròssec del passat no resolt que l'Himàlaia s'encarregarà de reobrir i col·locar en el centre de la seva aventura vital", aquí el tractament psicològic de cada un d'ells aprofundeix encara molt més i els situa en veritables cruïlles vitals que fan treure de cadascú el millor i el pitjor. Hi ha un contrast evident entre la manera occidental de resoldre els conflictes i la visió més global -heurística podríem dir- que aporten els personatges autòctons, alguns amb veritables poders mentals que els situen més enllà de l'aquí i l'ara, que ajuden a l'Estel, l'Heura o en Josep a arribar a un estat d'equilibri i pau interior que els permeti fer la tria correcta.\nUn cop més tinc la sensació que, només llegint l'obra, podreu fer-vos-en càrrec. Aquests mots sols han volgut ser un convit a fer-ho. Un garantia que La tomba de Tiangbotxé no us decebrà quan us deixeu endur per la màgia poètica i el tremp narratiu de Josep-Francesc Delgado. La seguretat que, en acabar de llegir-la, haureu aconseguit aclarir algunes certeses i estareu alhora plens de nous interrogants, que és al capdavall, el que ens fa viure endavant.\nEn Josep M Aloy, al seu blog Mascaró de proa, acaba de penjar-hi una ressenya completíssima i, al meu parer, molt encertada. Llegiu-la aquí.


El blog de Javier Naya: La recta final de la campanya\nS'apropa el final de la campanya i ja sense enquestes a la mà, creix la sensació de que a cada hora que passa, el desenllaç es va apretant cada vegada més.\nL'enquesta del CIS, feta abans de la campanya i el Pulsómetro (que en les darreres eleccions autonòmiques va ser el que més es va acostar al resultat real) de la Cadena SER d'aquesta setmana constaten bé les tendències que s'han anat dibuixant durant aquests dies.\nAls inicis de la campanya, CiU i Mas guanyaven clarament, amb un avantatge important segons totes les enquestes. Després, els efectes del ja famós DVD, de la visita a cal notari, del debat dels candidats i de la pròpia campanya del PSC, han anat marcant una acceleració d'en José Montilla, que porta molts dies com un corredor de fons, retallant distàncies. Un corredor de fons "que pot acabar superant a Mas per l'esquerra".\nNingú sap quins seran els resultats a les urnes, ni que passarà els dies després de les eleccions. Però una cosa és ben clara, tant en Mas com en Montilla arribaran a l'1 de Novembre amb opcions de guanyar i de buscar pactes post-electorals que els donin la presidència de la Generalitat. És la clara disputa entre dreta i esquerra, justament allò que representen cadascú dels dos candidats. Ara més que mai, Catalunya necessita un govern d'esquerres. I això passa únicament per un govern presidit per José Montilla.\nQueden pocs dies de campanya, però encara som a temps d'apretar encara més les coses i buscar una victòria que faciliti un govern de progrés pels catalans i catalanes.\nCal treballar fins a l'últim a moment, alguns segur que estem cansats i la campanya no està siguent fàcil per a ningú (I si no, mireu l'activitat d'aquest blog durant els últims 15 dies). Però estic convençut de que amb el nostre treball i el nostre vot, podem fer grans coses.\nÀnims, ja falta molt poc!\nImatge de http://www.xtec.es\nCorren rumors que Zapatero ha trucat Montilla per dir-li que, de moment, no pot pactar cap tripartit fins que el PSOE hagi tornat a guanyar les eleccions generals. Creus que podria ser aquest el motiu pel qual Montilla s’està centrant en l’OPA contra els posibles votants d’ICV-EUiA? Per què Montilla no es compromet solemnement a no pactar amb la dreta? Quin és l'argument per demanar el "vot útil" si ICV-EUiA ja ha dit que vol reeditar el tripartit?\n9:54 a. m., octubre 28, 2006\nUn Ciudadano Cualquiera said...\n10:36 p. m., octubre 29, 2006\nL' Avui de dissabte\nCansament i Tristesa\nGràcies per fer-lo realitat\nZona Roja: Un dia per canviar el món


Noticies - Aquest cap de setmana s'enceten els actes de la 20a edició de la Fira de l'Aixada\nMés d’un centenar d’espectacles, activitats i tallers i més de 200 parades ompliran de gom a gom la ciutat de Manresa aquest cap de setmana. Aquests dies ja s’estan enllestint els últims preparatius, com l’ambientació medieval dels espais del centre històric. Enguany, que la fira celebra el seu 20è aniversari, s’han ampliat espais per als espectacles a la Plaça Gispert i al carrer Vilanova, i també s’ha decidit recomptar la gent que assistirà a la Fira.\nAquesta ampliació, a proposta de veïns, entitats i comerciants de la zona, es concretarà en diferents activitats: el col·lectiu Viladomencs, format pels comerciants i veïns, ofereix “El Tribunal” a uns infidels (dissabte i diumenge, a les 13 i les 17 h), i un concert de música antiga el dissabte a les 20.30 h, a càrrec d’Akash-ikà. A més, serà el punt de partida d’actuacions d’altres entitats participants, com Tradiball Endansa, que hi iniciarà el seu cercadanses tant dissabte com diumenge al migdia.\nUna de les altres novetats seran els cuireters del carrer del Balç (amb col·laboració amb el Gremi de Blanquers d’Igualada), els Moravians, la cercavila dels ministrers, el Col·lectiu Jueus de l’Aixada, l’espectacle Baixem a la Ciutat o els Jocs del Dimoni. A més, també s’han renovat els actors i actrius que interpreten els personatges de la Fira.\nA la Plana de l’Om hi haurà activitats i tallers pels infants, una exposició d’armes i també demostracions d’oficis, que es completaran amb els del Parc de la Seu. Paral·lelament a totes aquestes activitats, es posarà en marxa un concurs de fotografies per Instagram i un d'aparadorisme i decoració interior pels comerciants que s’hi hagin adherit.\nPer a conèixer tots els actes i horaris dels espectacles, es pot consultar el programa de la Festa aquí.


Kevin Durant no dóna opció als Grizzlies de Marc (109-100)\nMarc Gasol. discret, tan sols anota sis punts\nSi Durant encistella 40 punts és molt complicat guanyar i més quan el seu company Russell Westbrook en fa vint-i-dos i reparteix onze assistències\nREDACCIÓ Barcelona 09/01/2011 12:33\n260x366 Marc Gasol, en una imatge d'arxiu / LUCY NICHOLSON / REUTERS Marc Gasol, en una imatge d'arxiu / LUCY NICHOLSON / REUTERS\nL'aler Kevin Durant ha reivindicat no només la seva condició de líder indiscutible dels Thunder d'Oklahoma City sinó també la seva condició d'estrella de la NBA que sap respondre millor que ningú en els moments decisius. Durant va jugar un gran bàsquet individual a la segona part per liderar els Thunder a la victòria per 109-100 enfront dels Grizzlies de Memphis.\nL'estrella dels Thunder va aportar 40 punts, 28 a la segona part, per fer possible que els Thunder guanyessin el segon partit consecutiu i seguissin compartint el liderat de la Divisió Nord-oest juntament amb els Jazz de Utah. El líder encistellador de l'NBA, que va anotar 13 de 24 tirs de camp, encara que va fallar sis de set triples, i va encertar 13 de 14 tirs des de la línia de personal, també va capturar vuit rebots i va repartir quatre assistències.\nEl pivot català Marc Gasol va complir amb una bona tasca d'equip en jugar 35 minuts en els quals va aportar sis punts després d'anotar 2 de 4 tirs de camp i 2 de 3 des de la línia de personal, va capturar set rebots, va repartir quatre assistències i va posar tres taps.\nL'aler-pivot Zach Randolph va ser sense discussió el jugador amb més presència i protagonisme sota els cèrcols en aconseguir un doble doble de 27 punts i 16 rebots, inclosos nou ofensius, per als Grizzlies, però al final no van ser suficients davant la inspiració encistelladora de Durant.\nEls Lakers de Gasol apallissen els Cavaliers (112-57)


Convertim l'escola en un museu- 4t ESO Història de l'Art - Escola el Cim Vilanova\nConvertim l’escola en un museu- 4t ESO Història de l’Art\nEls alumnes de 4t d’ESO de la matèria optativa d’història de l’art han convertit, durant els últims dies d’aquest curs, l’escola en un museu.\nDurant tot el curs han estat treballant el concepte d’art al llarg de la història, com poder interpretar les obres d’art i les característiques principals del diferents períodes artístics. Han fet també produccions artístiques pròpies i finalment, com a projecte final de la matèria, els hi hem proposat convertir l’escola en un museu. Per grups han triat les obres que més els han agradat i les han reinterpretat. Amb aquesta presentació us volem mostrar el resultat. Endavant i gaudiu-ne.


Crea i personalitza la teva pròpia enquesta. Innovador, diversió enquesta gràfic permet dinàmicament els usuaris respondre una pregunta i vot. Gran funció interactiva per afegir al seu lloc web. L'addició d'aquest fàcil d'utilitzar enquesta afegirà viscositat del seu lloc web.\nCaracterístiques d'arxiu inclouen:\nNo base de dades necessària.\nLes dades emmagatzemades en un arxiu XML amb l'ajuda de PHP.\nIntegrat amb AJAX.\nPrevé vots múltiples amb l'ús d'una galeta.\nVisualització en temps real de la informació.\nProporcionar fàcilment informació addicional sobre una pantalla ", després de la votació".\n30 de juliol 12\nHTML, XML, CSS, PHP, en capes PSD\neCommerce, eCommerce, Tots els Articles, ajax, ajax vot, bandera, fà, cil enquesta, grà, fic, informació, php, scripts PHP enquesta, pol de votació, enquesta, pregunta, senzilla enquesta, vot, sistema de votació, xml


TodoRunners Ràdio TodoRunners 4x30: Els nous requisits per a les curses d'asfalt - TodoRunners Ràdio\nJa disponible el podcast del TodoRunners 04×30: Els nous requisits per a les curses d’asfalt. TodoRunners, un podcast que s’escolta en una quinzena de ràdios locals i s’emet mitjançant el catàleg de La Xarxa de Comunicació Local.\nEl Tast de la Mitja es va celebrar amb prop de 1.200 participants. Parlem amb els guanyadors i el president de la federació Catalana, Joan Villuendas, ens explica la nova normalitat de les curses d’asfalt.\nJavier López torna a fer una cursa popular després de superar la Covid. Va ser el dorsal 00 d’El Tast. Fem entrevista amb l’atleta màster popular, de 69 anys.\nLa Mitja Granollers, ajornada fins al dissabte 5 de juny La Mitja Montornès ajornada fins a la tardor del 2021